# **UPUTE ZA POPUNJAVANJE OBRASCA „PRIJAVA ZA POTPORE ZNANSTVENIM I UMJETNIČKIM ISTRAŽIVANJIMA U 2019. GODINI"**

Svi opći uvjeti za prijavu prijedloga već su sadržani u Odluci objavljenoj zajedno s obrascem za prijavu. Ove upute donose neka dodatna pojašnjenja, korisna za lakše, brže i točnije popunjavanje obrasca.

N.B.: Jedini dokument koji je potrebno dostaviti za uspješnu prijavu (1 elektronički + 2 tiskana i potpisana primjerka) jest Obrazac. Nisu predviđeni nikakvi dodatni prilozi (npr. životopisi, akademske iskaznice, publikacije, predračuni, računi i sl.)

# **PRVI DIO OBRASCA: PODACI O SASTAVNICI I OPĆI PODACI O POTPORI:**

Nakon što se popune odgovarajuća polja (koristeći i padajuće izbornike), paziti da u tiskanim primjercima budu svi traženi potpisi (potpis voditelja + potpis pročelnika odjela + potpisi svakog suradnika u za to predviđenim poljima).

Matični broj znanstvenika (MBZN) nije isključni kriterij i upisuje se samo za one suradnike koji ga imaju (primjerice, doktorandi i neki znanstveni novaci uglavnom nemaju MBZN, a ako su zaposlenici Sveučilišta mogu biti navedeni kao suradnici); OIB je obavezno upisati - svaki istraživač može biti naveden isključivo na dvije potpore (OIB služi za provjeru toga). Potpore na kojima se otkriju istraživači koji se prijave na tri ili više potpora bit će automatski isključene iz daljnje evaluacije. Nadalje, potpora se ne može dobiti za osobe koje nisu zaposlenici Sveučilišta (tzv. vanjski suradnici), a to se odnosi i na sve istraživače izabrane u naslovna znanstveno-nastavna.

# **DRUGI DIO OBRASCA (B): PODACI ZA EVALUACIJU VODITELJA (B.1.) + ZAJEDNIČKI POPIS PUBLIKACIJA (B.2.) KOJI SLUŽI ZA EVALUACIJU ISTRAŽIVAČKE SKUPINE:**

U oba polja upisuju se podaci sukladno zasebnim specifičnim uputama i kriterijima svakog Vijeća područja, a u skladu s Odlukom o programskom financiranju javnih visokih učilišta u republici hrvatskoj u akademskim godinama 2018./2019., 2019./2020., 2020./2021. i 2021./2022. (<https://narodne-novine.nn.hr/clanci/sluzbeni/2018_09_87_1708.html> )

# **TREĆI DIO OBRASCA (C): KRATKI OPIS PREDLOŽENOG ISTRAŽIVANJA:**

U Sažetku (C.1.) kratko objasniti o kakvoj je vrsti istraživanja riječ, što su ključni ciljevi i glavni predviđeni troškovi te što je očekivani doprinos.

U Obrazloženju (C.2.) prvo navesti traži li se potpora za dovršetak/nastavak prethodnih istraživanja, ili za komplementarnu dopunu tekućih istraživanja, ili za pilot studiju za prijavu projekta na budući kompetitivni poziv, ili za zasebno istraživanje manjeg obima. Potom kratko opisati pozadinu i razloge istraživanja, ključne financijske potrebe (materijalni troškovi, oprema, mobilnost), glavne ciljeve i plan rada itd.

U Očekivanom doprinosu (C.3.) kratko opisati na koji način potpora doprinosi napretku istraživačke kompetitivnosti istraživačke skupine, njezine sastavnice i sveučilišta te kvaliteti znanstvene djelatnosti ustanove i kako su uklopljene ili doprinose realizaciji strateških ciljeva ustanove; kako doprinosi izobrazbi mladih istraživača, povećanju inovacija; stvaranju novih proizvoda ili usluga primjenjivih u gospodarstvu ili društvu u cjelini.

U odjeljku vanjski suradnici (C.4.) kratko navesti domaće ili inozemne vanjske suradnike i njihove matične institucije. Ako imate vanjske suradnike, njihovo navođenje može pomoći u pozitivnoj evaluaciji vašeg prijedloga - u smislu dokaza interdisciplinarnosti ili internacionalizacije vašeg istraživanja.

# **PETI DIO OBRASCA (E): PODACI O OSTALIM IZVORIMA FINANCIRANJA ISTRAŽIVANJA:**

Služi tome da se vidi tko već ima dodatne izvore financiranja, a kome ovakva potpora predstavlja trenutno jedini dostupni izvor financiranja. Traži se samo odgovor o mogućem sudjelovanju u glavnim kompetitivnim međunarodnim (FP7, Obzor 2020) i domaćim (HRZZ, UKF) projektima, a pritom treba biti jasno je li voditelj ili suradnik na ovom prijedlogu potpore istodobno voditelj ili suradnik na nekom aktivnom kompetitivno financiranom projektu.

# **ČETVRTI DIO OBRASCA (D): FINANCIJSKI PLAN:**

Ovdje upute služe za pobliži opis prihvatljivih i neprihvatljivih troškova. Odgovore na pitanja koja ovim uputama možda nisu obuhvaćena potražite na adresi **zuprojekti@unin.hr**.

NEPRIHVATLJIVI TROŠKOVI:

Glavni neprihvatljivi troškovi već su navedeni u Odluci o natječaju za potpore. Nadalje, nije prihvatljivo da sastavnica uzme od potpore indirektne troškove u bilo kojem iznosu. Osim toga, nisu prihvatljivi troškovi za usluge odvjetnika i pravnog savjetovanja, revizorske usluge, geodetsko-katastarske usluge, usluge vještačenja, usluge agencija (prijepisi, prijevodi i sl.). U pravilu, nije prihvatljivo sufinanciranje izdavanja i uređivanja znanstvenog ili stručnog časopisa ili uredničke/autorske knjige. Napokon, uočite da u ovom natječaju nije predviđeno sufinanciranje aktivnosti popularizacije znanosti - stoga nisu prihvatljivi troškovi promidžbenih materijala, usluga elektronskih medija, tiska, izložbenog prostora na sajmu te ostalih usluga promidžbe i informiranja. Također nije prihvatljivo sufinanciranje domaćeg ili međunarodnog znanstvenog ili stručnog skupa. Nije prihvatljivo sufinanciranje troškova stručnih ispita. Nisu prihvatljivi troškovi taxi prijevoza, a troškovi rent-a-car mogu biti iznimno prihvatljivi samo ako su izravno vezani (kao najpovoljnija varijanta) uz terenska istraživanja i jasno obrazloženi u prijedlogu. Nisu prihvatljivi troškovi tuzemnih i međunarodnih članarina, članarina za knjižnice, troškovi za upravne i administrativne pristojbe, sudske pristojbe, javnobilježničke pristojbe, kao ni rashodi protokola. Nisu prihvatljivi ni troškovi pri registraciji prijevoznih sredstava ili troškovi uređivanja prostora.

U pravilu, nisu prihvatljivi troškovi za kupnju „uobičajenog" uredskog materijala, usluge telefona, telefaksa i interneta, poštarina, kupnja mobitela, tableta, „običnih" računala, printera i tonera i sl. Međutim, ako je jasno obrazloženo i izravno vezano uz istraživački rad, mogu biti prihvatljivi poštanski troškovi (npr. DHL, FedEx) ako se tiču dostave uzoraka, razmjene istraživačkog materijala i reagensa s inozemnim partnerima i slično.

Također se ne mogu financirati troškovi građevinskih radova i adaptacija u svrhu uređenja laboratorija ili promjene namjene laboratorija

# **PRIHVATLJIVI** **TROŠKOVI**:

TIR: laboratorijski potrošni materijal i pribor, laboratorijski uzorci i životinje, plinovi, kemikalije, fiksativi, reagensi, otopine, protutijela; troškovi terenskog istraživanja i anketiranja (uključujući i prijevoz te troškove za terenski rad studenata - studentski servis), potrošni terenski materijal i sl. Prihvatljiv trošak jest i plaćanje znanstvenoistraživačke usluge, to jest analize uzoraka na drugoj instituciji (uključujući i trošak obavljanja dijela eksperimenata u inozemstvu), kao i kupnja i/ili plaćanje licence za korištenje specifičnog istraživačkog softvera. Prihvatljiv je i trošak za uslugu razvoja softvera i ažuriranje računalnih baza koje su izravno u funkciji opisanog istraživanja. Prihvatljivi su i troškovi grafičkih i tiskarskih usluga, usluga kopiranja, uvezivanja, filma i izrada fotografija - ako je jasno obrazloženo na koji način su izravno vezani uz izvedbu istraživanja.

TSSO: nabavka sitne i srednje znanstvene opreme (pojedinačne ukupne vrijednosti od najviše 1.000.000 kn - naime, moguće je da istraživačka skupina zatraži i ukupan iznos potpore samo za nabavku znanstvene opreme!) te servisiranje ili nabavka zamjenskih/rezervnih dijelova, nadogradnja opreme, kalibriranje opreme, testiranje specifičnosti i senzitivnosti opreme i sl. Može i korištenje znanstvene opreme na drugoj instituciji (npr. IRB) ili analiza uzoraka na drugoj instituciji.

TM (Mobilnost): sufinanciranje kratkoročne mobilnosti znanstvenika i suradnika (max. 3 mjeseca); sudjelovanje na domaćim i međunarodnim kongresima, simpozijima/radionicama/seminarima i školama/tečajevima, projektnim sastancima (prijevoz, smještaj, kotizacija, dnevnice, viza, zdravstveno osiguranje). No, nije prihvatljiv trošak dolaska (putovanja i boravka) inozemnog istraživača - naime, inozemni istraživač je vanjski suradnik. Ukratko, prihvatljivi su troškovi odlazne mobilnosti (naša tuzemna i inozemna putovanja), no ne i dolazne mobilnosti (mobilnosti onih koji nisu zaposlenici Sveučilišta).

Također su prihvatljivi troškovi:

* Nabavka knjiga i časopisa te pretplate na stručne i znanstvene on-line baze podataka
* Predfinanciranje odnosno učešća za financiranje međunarodnih projekata koji se financiraju iz međunarodnih zajmova odnosno fondova
* Financiranje rada ureda za transfer tehnologije na ustanovama koje imaju uspostavljene urede za znanost na sveučilišnoj odnosno na razini javnih znanstvenih instituta u minimalnoj vrijednosti 1% dodijeljenih sredstava temeljem godišnjeg iznosa ugovora
* Financiranje rada ureda za znanost na ustanovama koje imaju uspostavljene urede za znanost na sveučilišnoj odnosno na razini javnih znanstvenih instituta u minimalnoj vrijednosti 1% dodijeljenih sredstava temeljem godišnjeg iznosa ugovora
* troškovi skeniranja ili kopiranja materijala u knjižnicama i arhivama, ako su izravno vezani uz istraživački rad

Iznimno se sredstva mogu koristiti:

* U svrhu zapošljavanja novih djelatnika na poslovima transfera tehnologije u prepoznatim uredima za transfer tehnologije osnovanim pri javnim sveučilištima odnosno javnim znanstvenim institutima, a koji su zaposleni tijekom 2018. God

**ŠESTI DIO OBRASCA (F): EVIDENCIJA TROŠKOVA TIJEKOM PROVEDBE ISTRAŽIVANJA**

Služi tome da svaki voditelj istraživanja, vodi evidenciju troškova tijekom provedbe istraživanja. Voditelj potpore može, ako to objektivne okolnosti nalažu, samostalno prenamijeniti dio sredstava iz jedne kategorije u drugu. Ukupni udio TM preporuča se do 30% ukupnih sredstava, a ukupni udio TIR + TSSO preporuča se do 50% ukupnih sredstava. Za sva dodatna pitanja vezana uz narudžbenice, i trošenje, potrebno se obratiti Računovodstvu.

**SEDMI DIO OBRASCA (G): IZVJEŠĆE O UTROŠENIM SREDSTVIMA DODIJELJENIM U OKVIRU VIŠEGODIŠNJEG INSTITUCIJSKOG FINANCIRANJA**

Služi za pisanje završnog izvješća koje je potrebno dostaviti do prosinca 2020. godine. Obrazac je potrebno isprintati i potpisati. Obrazac potpisuje voditelj istraživačke skupine.